钦定古今图书集成/历象汇编/岁功典/第055卷 > 六月七日夜起坐殿庑取凉 范成大
## 钦定古今图书集成/历象汇编/岁功典/第055卷 > 六月七日夜起坐殿庑取凉 范成大

《畏暑中夜起》，出门月露清。晶荧卧银汉，错落低玉绳。
网户闭妙香，石楼栖古灯。风从何处来，殿阁微凉生。
桂旗俨不动，藻井森上征。榱楣共突兀，鬼物相支撑。
彭觥铁拄杖，磔磔栖燕惊。俗人岂解事，鼻息春雷鸣。
大星送晓来，四窗炯微明。颢气澡肌骨，栩栩两腋轻。
乘风欲归去，骖鸾羾青冥。却恐方平知，浪得狡狯名。